Ondersoek ná Durban-reservoir ineenstortFoto: Twitter Die eThekwini-metro se Mobeni-waterreservoir in die suide van Durban het ineengestort. Die reservoir het vroeg Saterdagoggend ineengestort en volgens die metro word die oorsaak en die omvang van die skade nog ondersoek. Die ineenstorting van die reservoir het tot wydverspreide wateronderbrekings in omliggende gebiede gelei. Die voorval kom te midde van die afgelope week se gewelddadige betogings deur munisipale werkers. Maroela Media het vroeër berig die eThekwini-metro het eiendomskade van meer as R3,5 miljoen gely weens die staking. Volgens Willies Mchunu, premier van KwaZulu-Natal, sluit die bedrag nie die ekonomiese verlies en koste wat aangegaan is om watertenkers te huur in nie. Foto: Twitter Die staking deur hoofsaaklik werkers van Durban se water- en sanitasie-afdeling en afvaldienste het daartoe gelei dat watertoevoer in verskeie gebiede dae lank afgesny is. Die werkers staak oor die stad se beweerde eensydige salarisverhoging aan sowat 53 uMkhonto WeSizwe- militêre veterane wat onlangs in die afvalafdeling in diens geneem is, terwyl ander werkers op dieselfde salarisskaal gebly het. Minstens 31 betogers is in hegtenis geneem tydens die betogings. ŉ Ingrypingstaakspan is intussen aangestel om gesprekke tussen die metro en vakbonde te fasiliteer en so gou moontlik ŉ oplossing vir die geskil te probeer vind. Mchunu het gesê die krisis het ŉ verlammende uitwerking op infrastruktuur, die ekonomie en die reputasie van die metro gehad.